مولاي سماعيل

**مولاي سماعيل بن الشريف** (مزيود ف جوايه 1645 ف سيجيلماسة، مات ف 22 مارس 1727 ف مكناس) هوّا سلطان حكم لمغريب ما بين عوام 1672 و 1727، من بعد ما خلف خوه مولاي رشيد. باه هوّا الشريف بن علي حاكم تافيلالت. لي كان كيتݣال بلي تينحادر من لحسن الداخل (واحد من حفاد الرسول لي جا ل لمغريب ف لقرن 13 ميلادي). مولاي سماعيل كان والي د مكناس ف عهد خوه مولاي رشيد. من بعد هاد لخّر عينو كا حاكم ل شمال لمغريب، فاش مولاي رشيد هبط يرجع ل لجنوب، خصوصا مراكش، لي كانت تحت حكم السعديين.

مولاي سماعيل تولا لحكم من بعد وفاة مولاي رشيد. ف لبدية واجه مجموعة من تّمردات سيرتو من عند ولد خوه حمد بن محرز. ولاكين قدر يحبس هاد تّمردات و يرجع عدد من الثغور لمغريبية من حكم لؤروپيين منهم طانجا، لعرايش و لمهدية. مولاي سماعيل قدر يقوي السلطة لمركزية ديالو ب إنشاء جيش عبيد لبخاري و تطوير "لݣيش" لي هي جيش لقبايل لعسكارية التابعة ل سّلطان. أيضا حوّل لعاصيمة ديالو من فاس ل مكناس لي وسعها. و بنا فيها لقصر ديالو، دورها ب سّور لي مازال دابا سميتو لأسوار لإسماعيلية.

مولاي سماعيل حكم لمغريب ل مدة 55 عام ملي كان عندو 26 عام حتال لوفاة ديالو ف عمر 81 عام. هادي كانت أطول مدة ديال حكم من بين 84 سلطان ؤ ماليك حكمو لمغريب من لمجي د لإسلام حتال ليوم. لوفاة ديالو غادي تدخّل لمغريب ف أزمة سياسة ل عقود بسباب صّراع مابين ولادو على لحكم و تدخل جيش عبيد لبخاري ف سّياسة.

برّا لمغريب، مولاي سماعيل معروف سيرتو حيت كان عندو عاداد كبير د لولاد كيتجاوز 1000 ولد ؤ بنت على حساب تّقديرات. على حساب موسوعة ݣينيس د رّوكورات لعالمية، سّلطان مولاي سماعيل هوّا مول رّوكور ديال أكبر عاداد د لولاد ف تّاريخ ب كتر من 1042، ب 342 بنت ؤ 700 ولد ؤلا كتر.

## حياتو
### سّياق تّاريخي
[تصغير|لباب شّمالي ف مدينة [سجيلماسة|سيجيلماسة لأترية]]
بعدما مات سّلطان سّعدي أحمد لمنصور دّهبي، ناضو لقلاقل ف لمغريب حيت ولادو تدابزو على شكون يحكم، ؤ شّيفان لعسكاريين ؤ دّينيين قسّمو لبلاد بيناتهوم. لمغريب ديك سّاع تقسّم ل دويلات، بحال زاوية ديلا ف لوسط، زاوية إليغ ف سوس، جمهورية سلا، ؤ تطوان ولّات دولة-مدينة تحت لحكم ديال فاميلة نقسيس. تافيلالت حتا هيّا ولّات إمارة مستاقلة من 1631، تحت لحكم ديال لعلويين ب عتيبار لؤصول شّريفة لي كانت معروفة عندهوم حيت كينحادرو من رّاسول، ؤ كانو جدودهوم جاو من مدينة ينبع ف لݣزيرة لعربية (دابا ف سّعودية). هادشي كان كيعطيهوم هالة روحانية ؤ سلطة دينية عند عامة نّاس.

كاينين تلاتة د لؤمارا لي سبقو مولاي سماعيل: بّاه الشريف بن علي، ؤ خوتو لكبار محمد بن شّريف ؤ مولاي رشيد بن شّريف. الشريف بن علي نجح باش يحافض على سّتيقلالية ديال تافيلالت على زاوية ديلا. ف 1636، عتازل من لحكم ؤ عطاه ل ولدو محمد. سيدي محمد بن شّريف غادي يوسّع لمجال د لحكم ديال لعلويين، بحيت خدا تافنا ؤ لمنطقة ديال واد درعة، ؤ قدر يرد وجدة من لحكم لعتماني. ف 1645، غادي يخسر قدّام دّلاويين، ؤ سيجيلماسة غادي تعرّض ل هجوم ؤ نهب من طارافهوم. هاد لحادات غادي يخلق شيقاق مابينو ؤ مابين خوه مولاي رشيد، لي عتابرو مسؤول على لهزيمة.

ف هاد لفترة تقريبا، تّولد سماعيل بن شّريف ف سيجيلماسة (دابا الريصاني) ف عام 1645 ؤلا 1646.

### توحيد لمغريب
ف صّراع مابين خوتو لكبار سيدي محمد ؤ مولاي رشيد، مولاي سماعيل خدا جيهت مولاي رشيد، ؤ هادشي غادي يكون ف صاليحو، حيت غادي يكافأو ب منصب د والي د مكناس، بعد ما تّقتل سيدي محمّد ف 3 غشت 1664، ف لوقت لي مولاي رشيد كان ولّا سلطان د لمغريب بعدما خدا فاس ف 27 ماي ف نفس لعام.

### كاراكطير ديالو
كاينين توصيفات مختالفين ؤ شي مرات متعارضين د شّخص د سّلطان على حساب واش من مصادر ؤروپية ؤلا مغريبية. تّوارخيا متافقين بلي مولاي سماعيل كانت عندو روح ماكاتنهازمش، ؤ حيوية ماكاينش بحالها لي ستامرات حتا ف فترة شّرف. ؤ ماكاينش شي سلطان مغريبي دوّز وقت فوق لعودان ديالو قد مولاي سماعيل. ل 3 د لعقود تقريبان، كان مولاي سماعيل مشغول ب لحركات ؤ لمعارك، ؤ كيقود لجيش ديالو ؤ كيقسم معاهوم لمصاعب، بحال واحد لمرة فاش كانو قطعو جبال لأطلس لكبير ف فصل شّتا ؤ كان علاين يمشي فيها. شّخصية ديالو كانت قاسحة ؤ ماكاتساومش، ولاكين عقلو كان منفاتح على لمداكرات لفلسفية، ؤ كان كيبغي لمعمار ؤ لحيوانات، سيرتو لعودان.

ب لموقابيل نّتيقادات ضدو كانت سيرتو على تّعامول لقاسي ديالو، لي خلا لبعض، سيرتو لمحابسيا لي دوزو لعداب ف لمغريب، باش يوصفوه ب لوحش. مولاي سماعيل على حساب هاد نّضرة، كان زقرام لي كان كيتعامل بحال يلا لخيرات د لبلاد ديالو بوحدو. داكشي علاش كان ديما حاضي جنابو من لولاة د لأقاليم، ؤ كان مشكاك ل درجة لپارانويا، ؤ كيراقب علّ قرب نّاس د طّبقة لحاكمة، لي كانو عايشين ف خوف دايم منو. مولاي سماعيل من هاد لمنضور كان كيخدّم لخوف كا وسيلة باش يرد لي ضايرين بيه كائنات مطياعة ؤ منباطحة ليه. لميزاج ديالو كان متقلب، ؤ فاش كيكون مقلّق واحد لهالة د شّلل كانت كاتصيب لموحيطين بيه، ف واحد لمشهد لي وصفوه موراقيبين ؤروپيين بلي كيدهشر ؤ كيخلع ف نفس لوقت.

بزاف د لقيصاص ديال لقسوة ؤ تّعديب لي مارسهوم مولاي سماعيل، كانلقاوهوم ف مرويات ؤروپية، لبعض منها موبالغ فيه ب زّايد. على حساب تّوارخي لمغريبي يونس نكروف هاد لمرويات "خبتية ؤ ماكاتستاحقش لإجابة". ؤ ماشي مستبعد بلي هاد لكتابات د لمحابسيا ؤ دّيپلوماسيين لؤروپيين لي كانو ف لمغريب كان لغرض منها باش يستعطفو لجمهور لمسيحي، ؤ ياخدو عطايا من لكنيسة ؤلا من نّاس، ؤلا باش يديرو ترويج ل دوك لكتوبا. واحد لكتاب متلاً ب عنوان "موغامرات طوماس پيلو" كانو فيه قيصاص منقولين من عند دّيپلوماسي نّݣليزي دجون ويندوس. هاد لكتوبا عادتن ماكانوش كيميّزو مابين شهادات ب لعين، ؤلا لي عندها مصدر موتوق، ؤلا غير موخودة من إشاعات ؤ هضرة متداولة ؤ ماعندها مصداقية. ف نفس لوقت هادشي ميكيعنيش بلي هاد لمرويات غالطة 100% ؤلا بلي مافيهاش علّاقل شوية د لحقيقة.

### ولادو وعيالاتو
بعض لمصادر التاريخية لي عاصرات السلطان سماعيل بن الشريف، كتقول بلي سّلطان عندو ولاد بزاف و جاريات بزاف، بحكم لحروب ديالو لي دارهم على الصحرا و سوس والشرق. واحد الديپلوماسي فرانساوي معروف لي سميتو دومينيك بونو Dominique Busnot، لي عاصر السلطان كيقول بلي كان عندو 1171 ولد أغلبهم من الجاريات. و ف نفس السياق كيقول المؤرخ لمغريبي المعروف أبو القاسم الزياني ف كتاب "البستان الظريف في دولة مولاي الشريف" بلي سّلطان سماعيل عندو 28 ولد ؤ 28 بنت. و سّلطان عندو ربعة ديال الزوجات هوما:

* خناتة بنت بكار
* حليمة السفيانية
* أم العز التباع
* عائشة بنت مبارك (زيدانة)

## سّياسات ديالو
### لعلاقات معا لخاريج
مولاي سماعيل كان معروف ف زمانو عند لبلدان لغربية، سيرتو بسباب لأنشطة ديال لقراصنة، حيت كان عندو مونوپول على لمحابسيا لؤروپيين لي تشدّو ف لبحر، ؤ كانت أي بيعتة جات باش تعتقهوم ؤلا تفديهوم إلا وخاصها تتعامل معا لحوكومة ديالو ؤلا معاه شخصياً. بزاف د شّهادات تّاريخية على مولاي سماعيل جاو من كتابات ديال محابسيا ؤروپيين لي تعتقو ؤ ألّفو كتوبا على تّجربة ديالهوم، بحال جيرمان موويط لي دوّز 11 عام كا عبد ف لمغريب.

### دّين
كان مهتم بالانتاجات الدينية فبلادو وخا كانو بعض لخلافات معا الزوايا ؤ بعض لفقها لي عاروضوه ف طريقة لحكم ديالو.

### لبني

### لإصلاحات لعسكارية

## لميرات د مولاي سماعيل

## مصادر

تصنيف:ناس حكمو لمغريب
تصنيف:سلطان مغريبي
تصنيف:زيادة 1645
تصنيف:زيادة 1646
تصنيف:وفيات 1727
تصنيف:مقالات فيها مصدر و 3000 بايت
تصنيف:ناس تزادو ف الريصاني
تصنيف:ناس د مكناس
تصنيف:ناس توفاو ف مكناس
تصنيف:ناس د الريصاني
تصنيف:شخصيات عندها كتر من تاريخ د الزيادة ف ويكيداطا
تصنيف:زيادة ف عوام 1640
تصنيف:مغاربا د لقرن 17
تصنيف:مغاربا د لقرن 18
تصنيف:سلالة لعلويين لفيلاليين لحاكمة